
Τη Δευτέρα 3 Νοεμβρίου πραγματοποιήθηκε στο Σπίτι της Κύπρου η παρουσίαση του νέου βιβλίου του Άντρου Παυλίδη, με τίτλο Ιστορία της Νήσου Κύπρου: Από την αρχή έως σήμερα, που κυκλοφορεί από τις Εκδόσεις Επιφανίου. Την εκδήλωση, που συνδιοργανώθηκε από το Σπίτι της Κύπρου και την Ομοσπονδία Κυπριακών Οργανώσεων Ελλάδας (Ο.Κ.Ο.Ε.) τίμησε με την παρουσία του ο Πρέσβης της Κυπριακής Δημοκρατίας κ. Κυριάκος Κενεβέζος.

Τον συγγραφέα καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου, η οποία αναφέρθηκε στη ζωή και το πολυσχιδές έργο του πολυπράγμονος συγγραφέα, αφηγητή, ζωγράφου, τηλεοπτικού σκηνοθέτη, παραγωγού και ακούραστου ερευνητή της Ιστορίας της Κύπρου, Άντρου Παυλίδη.

Εκ των συνδιοργανωτών, χαιρετισμό στην εκδήλωση απηύθυνε ο Αναπληρωτής Πρόεδρος της Ο.Κ.Ο.Ε. κ. Λοΐζος Λοΐζος, ο οποίος αναφέρθηκε στην προσπάθεια της Ομοσπονδίας για την παρουσίαση ιστορικών βιβλίων και μυθιστορημάτων με ιστορικές αναφορές, με στόχο την μάθηση της ιστορίας. Στον δικό του χαιρετισμό,  που ακολούθησε, ο εκδότης κ. Ηλίας Επιφανίου ανέφερε ότι το βιβλίο αποτελεί  ένα πολύ χρήσιμο εργαλείο αυτογνωσίας των ίδιων των Κυπρίων, αλλά και σφαιρικής ενημέρωσης των ξένων.
Την παρουσίαση της έκδοσης ανέλαβε ο Πρόεδρος της Εταιρείας Λογοτεχνών Λεμεσού «Βασίλης Μιχαηλίδης» κ. Κρίστης Χαράκης, ο οποίος χαρακτήρισε το βιβλίο ως μία πρωτότυπη δημιουργία περιπατητικού ερευνητικού λόγου. Σύμφωνα με τον κ. Χαράκη η Ιστορία της Νήσου Κύπρου αποτελεί μια χρήσιμη αναλυτική και συνθετική εξιστόρηση, που αποτείνεται τόσο στον εξειδικευμένο ιστορικό, όσο και στον γενικό αναγνώστη, και προσφέρει μια ολοκληρωμένη ευκαιρία εντρύφησης στην ιστορία του νησιού με χρονολογική ακολουθία. Όπως ανέφερε, συμπερασματικά, ο συγγραφέας με ελεύθερο πνεύμα, φέρει σε πράξη μια «σκηνοθετική θεωρία τρόπου», «περιπατητική τροπικότητα» αφήγησης, που ανακαλύπτει πατρίδες όλων των εποχών, στη συνάρθρωση τους με το «Τώρα».
Κατά την αντιφώνησή του ο Άντρος Παυλίδης ευχαρίστησε τους παρευρισκομένους και αναφέρθηκε στο σχεδιασμό και την παραγωγή της τηλεοπτικής σειράς Ιστορία της Νήσου Κύπρου, που έγραψε σκηνοθέτησε και παρουσίασε σε 48 συνολικά ημίωρα ντοκιμαντέρ, από το 1996 έως το 1999, για λογαριασμό του Ραδιοφωνικού Ιδρύματος Κύπρου, τα κείμενα της οποίας δημοσιεύονται στο νέο του βιβλίο
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

